SAID lê beslag op meer as R9 miljoen by Jhb-lughaweDie kontant wat by OR Tambo Internasionale lughawe gekonfiskeer is (Foto: SAID) Doeanebeamptes het die afgelope week verskeie deurbrake gemaak by talle grensposte, waaronder meer as R9 miljoen kontant wat onderskep is onderweg van Suid-Afrika na Dubai. Die Suid-Afrikaanse Inkomstediens (SAID) het in ŉ verklaring gesê twee manlike passasiers, wat op hul eie gereis het, is Maandag by OR Tambo Internasionale Lughawe ondervra en hulle het beken dat hulle Amerikaanse valuta in hul besit het. “Tydens verdere ondervraging kon die twee passasiers nie ŉ verduideliking bied of bewyse lewer hoe hulle die dollars bekom het nie. Hulle is na die doeanebeheergebied geneem en hul onderskeie bagasie is deursoek,” het Sicelo Mkosi, woordvoerder van die SAPD, gesê. Een van die mans het $464 650 (ongeveer R6,1 miljoen), wat met papier en bruin kleefband toegedraai is, in sy tas gehad. Die tweede man het $234 000 (meer as R3 miljoen) in sy besit gehad, ook toegedraai in papier met bruin kleefband. “Die kontant is gekonfiskeer en die passasier is aan die SAPD oorgegee vir verdere ondersoek.” Kokaïen wat as motoronderdele versend is (Foto: SAID) Mkosi het gesê ŉ versending van Suid-Afrika na Brittanje is ook op 31 Julie ondersoek toe die inhoud buitengewoon swaar was. Die inhoud, wat as ŉ motoronderdeel verklaar is, is deursoek en beamptes het op 15 blokke van ŉ wit poeieragtige bestanddeel afgekom. Dit was in swart rubber en foelie toegedraai. “Die poeier is geanaliseer en dit het positief getoets vir kokaïen. Die goedere weeg 16 kg met ŉ geraamde waarde van R4,8 miljoen. Die versending is aan die Valke oorhandig vir verdere ondersoek. In nog ŉ geval is ŉ pakkie, wat as boeke verklaar is, wat van Suid-Afrika na Australië op pad was, deur koeriers onderskep toe ŉ snuffelhond op die pakkie reageer het. “Vier boeke het plastiekbladsye met ŉ poeieragtige middel gehad. Dit het positief getoets vir kokaïen,” het Mkosi bygevoeg. Die goedere, wat 2,5 kg weeg, het ŉ geraamde waarde van R750 000. Dit is ook aan die SAPD oorhandig vir verdere ondersoek.